HUS tiedottaa: Muutoksia Lappeenrannan alueen laboratoriopalveluihin

Leirin laboratorio suljetaan keväällä tilaongelmien vuoksi, keskussairaalan vastaanottoaikoja lisätään.

HUSin Lappeenrannassa sijaitsevien laboratorioiden aukioloaikoihin ja palveluihin tulee muutoksia 9.3.2026 alkaen.

Etelä-Karjalan keskussairaalan laboratorion aukioloaikoja laajennetaan merkittävästi (aluksi 11,5 tuntia viikossa). Laboratorio on 9.3.2026 alkaen auki maanantaista torstaihin klo 7.00–17.45 ja perjantaisin klo 7.00–15.00. Toukokuussa laboratorion aukioloaika laajenee vielä lisää, sillä 9.5.2026 alkaen laboratorio on auki myös lauantaisin klo 8.00–14.00.

Leirin laboratorio sen sijaan palvelee ainoastaan ajanvaraus- ja päivystysasiakkaita 30.4.2026 saakka, minkä jälkeen Leirin laboratorion toiminta siirtyy Etelä-Karjalan keskussairaalan yhteyteen. Syynä Leirin laboratorion sulkeutumiseen on aiempi vesivahinko, joka estää tiloissa toimimisen.

-Etelä-Karjalan keskussairaalan laboratorion aukioloaikoja laajentamalla voimme palvella paremmin myös asiakkaita, joiden on hankalaa päästä laboratorioon arkisin päiväaikaan. Lisäksi keskussairaalan tiloissa on paremmin huomioitu esteettömyys ja pysäköintitilaa on runsaasti. Laajennamme myös laboratorion odotustilaa, jotta se ei ruuhkaudu, vastuuyksikön päällikkö Anna-Maaret Kahila kertoo.

Etelä-Karjalan alueen laboratoriot palvelevat pääsääntöisesti ajanvarauksella. Aikoja on hyvin saatavilla myös samalle päivälle, ja päivystysasiakkaat pääsevät näytteenottoon aina tarvittaessa. Ilman ajanvarausta palvelevat Etelä-Karjalan keskussairaalan laboratorio sekä Imatrankosken laboratorio.

Katso kaikki HUSin laboratoriot Etelä-Karjalan hyvinvointialueella.

Lisätietoja:

HUS: Anna-Maaret Kahila, vastuuyksikön päällikkö, anna-maaret.kahila@hus.fi

Ekhva: Sari Silventoinen, johtajaylilääkäri, sari.silventoinen@ekhva.fi